《雉朝飞》
元代·黄哲

野田无人蒿草薄，群雉班班草中落。五月禾熟桐风清，南陂北陂声喔喔。

东方渐高晨露稀，金翎绣项争光辉。桑畦如雾行不见，雄鸣挟雌惊复飞。

渴饮幽涧泉，饥啄野田粟，群雏来哺声粥粥。宁向郊原抱耿介，不羡云霄竞高逐。

鲁恭慈仁，桑阴自驯。鳏茕窃伤，犊牧采薪。下防虞罗，上畏雕鹗。

朵颐垂涎，群动交虐。圣人祝网天网疏，八纮山泽无畋渔，蓬机艾戈无尔图。

朝出陌上飞，莫还蒿下居。翼众雏兮行且呼，饮而啄兮宁尔躯。

雉兮雉兮乐何如，慎勿变化陈仓为怪诬。

作者简介：（?—1375）元末明初广东番禺人，字庸之。元末，何真据岭南，开府辟士，哲与孙蕡、王佐、赵介、李德并受礼遇，称五先生。朱元璋建吴国，招徕名儒，拜翰林待制。明洪武初出知东阿县，剖决如流，案牍无滞。后判东平，以诖误得罪，得释归。后仍追治，被杀。尝构轩名听雪蓬，学者称雪蓬先生。工诗，有《雪蓬集》。